**Μελέτη περίπτωσης: μια σύγκρουση εκπαιδευτικών απ’ το παρελθόν**

**Βασίλειος Δ. Ζώνιος**

**Med, Εκπαιδευτικός Π.Ε.70**

**Email:** **vzonios@gmail.com**

**ΠΕΡΙΛΗΨΗ**

Οι μελέτες περίπτωσης αποτελούν την έκφραση της καθημερινότητας της σχολικής μονάδας, καθώς εστιάζουν στην επίλυση ζητημάτων παιδαγωγικού και διοικητικού ενδιαφέροντος. Ιδιαίτερη έμφαση δίνεται στον διευθυντή του σχολείου και στον τρόπο με τον οποίον οργανώνει και αντιμετωπίζει προβλήματα-προκλήσεις που επιζητούν λύση. Η μελέτη περίπτωσης (Case Study) που εξετάζεται αφορά σε κατάσταση επίλυσης συγκρουσιακών σχέσεων που δημιουργήθηκαν σε μια σχολική μονάδα. Για να αντιμετωπιστεί απαιτήθηκε η συνεργασία και η σύμπνοια πολλών παραγόντων της σχολικής πραγματικότητας με ενέργειες γρήγορες, αποφασιστικές και, κυρίως, προς τη σωστή κατεύθυνση. Βασικός στόχος είναι να καταδειχτεί ο τρόπος εφαρμογής θεωρητικών διοικητικών εννοιών στην αμεσότητα της καθημερινής ζωής του σχολείου και να αποτελέσει παράδειγμα δράσης σε αντίστοιχες περιστάσεις.

Η μελέτη περίπτωσης μπορεί να καταστεί χρηστική απ’ τον μελετητή καθώς προσπαθεί να εμβαθύνει στην εξέταση μιας περίπτωσης καταδεικνύοντας θετικά και αρνητικά σημεία, δυνατούς ή αδύνατους τρόπους ενέργειας, αντιδράσεις και αποτελέσματα. Κατ’ αυτήν τη έννοια θα μπορούσε κάποιος να ισχυριστεί ότι η αντιμετώπιση μιας μελέτης περίπτωσης πρέπει να διαπνέεται απ’ τη συλλογιστική μιας SWOT ανάλυσης, την οποία χρησιμοποιούν κατά κύριο λόγο επιχειρήσεις και οργανισμοί προκειμένου να καταγράψουν και να κατανοήσουν το εσωτερικό και το εξωτερικό περιβάλλον τους εστιάζοντας σε τέσσερις παραμέτρους: δυνατά σημεία, αδύνατα σημεία, ευκαιρίες, απειλές. Κατά παρόμοιο τρόπο ένα case study καθορίζει το πρόβλημα, τις αιτίες του, ταξινομεί τα γεγονότα, εξετάζει εναλλακτικές λύσεις και επιλέγει την καλύτερη λύση προκειμένου να επιλύσει το πρόβλημα. Συνεπώς, η δομή μιας μελέτης περίπτωσης ακολουθεί έναν ορθολογικό τρόπο λήψης αποφάσεων, που συνοψίζεται σε τέσσερα στάδια, της Διάγνωσης, του Σχεδιασμού της επέμβασης, της Εφαρμογής και της Αξιολόγησης. Η παρούσα μελέτη αφορά στον τρόπο αντιμετώπισης και επίλυσης μιας σύγκρουσης μεταξύ εκπαιδευτικών ενός Δημοτικού Σχολείου, οι ρίζες της οποίας πήγαιναν στο παρελθόν της συνύπαρξής τους στο σχολείο.